Document ID: /roh_data/filtered/fineweb-2-filterrobots_roh.jsonl.gz/29440

DigiTal – Smart Villages
Igl cumegn da Surses sa participescha agl project da promoziun “Smart Villages / Smart Regions” aint igl rom da maseiras digl project da pilot per territoris muntagnards dalla nova politica regiunala (NRP). La fegnameira è l’elaboraziun digl nov „plan da maseiras digitalisaziun“ cun involvar partenaris relevants ainten la val.
„Promover igl svilup digital aint igl noss cumegn“ – uscheia sa nomna la fegnameira digl maletg directiv „Surses 2030“. Siva tg’igl tema „digitalisaziun“ è nia attribuia all’antschatta 2022 agl departamaint IV (Irene Kolb), duess ossa neir antschet cugl project da promoziun „Smart Villages“.
Smart Villages / Smart Regions
Scu so neir nizigeida la digitalisaziun aint igls territoris muntagnard „smart“ a favour digls abitants e dallas abitantas scu er digls giasts? A chella dumonda lessan eir siva igl secretariat da stadi per economia e la Cuminanza da lavour Svizra per igl territoris muntagnards (SAB) ansemen cun cumegns muntagnards dalla Svizra. Els on perchegl lantschea aint igl rom dallas maseiras digl project da pilot NRP per igls territoris muntagnards igl program “Smart Villages / Smart Regions”.
La digitalisaziun pertotga tot igls sectours dalla veta e dat la schanza er a regiuns campestras e territoris muntagnards da sa sviluppar economic, social e ecologic. La “cuntanschibladad digitala” respectiv l’accessibladad cun internet spert stattan per regla aint igl center dallas discussiuns. Infrastructuras digitalas on pero angal alloura vigour schi models d’affar intelligents biegian sen chella saveida ed applicaziuns vignan duvradas dad utilisaders cumpetents.
Igl program porscha cunsegliaziun e sustign finanzial per cumegns e regiuns, tgi elaboreschan maseiras aint igl process participativ. La fegnameira è en plan d’acziun approvo dalla executiva digl cumegn cun projects concrets, tgi dovran pi bagn igl potenzial digital, dolzan la qualitad da veiver agl li e sbassan igl adiever dallas resursas.
Igl project vign mano digl svilup digl li digl cumegn da Surses. En amprem barat pertutgond fegnameiras e maseiras cun represchentants digl cumegn da Surses, dalla scola Surses scu er da Turissem Savognin Beiva Alvra SA ò gia li igl zarcladour. Igl “plan da maseiras digitalisaziun” duess esser elaboro anfignen la fegn digl onn 2022.